Dette er 6 og siste reisebrev fra Ukraina, skrevet forrige uke mens jeg fortsatt var der.

Jeg er igjen på Maidan-plassen. Det er tre måneder siden jeg var her første gang da jeg nettopp var ankommet Ukraina for å jobbe for Flyktningehjelpen og UNICEF i krisen her borte.

De samme bildene av de drepte er her. Blomstene er friske; de skiftes ut til stadighet. Men det er også mange nye bilder, Men nå er de også fra Mariopol, Debaltzeve, Permovaisk og andre steder hvor sivile og soldater har blitt drept de siste ukene.

Da jeg kom hit for 3 måneder siden, lurte jeg på hva det var som egentlig hadde skjedd i Ukraina, med Orange-revolusjonen og Maidan-opprøret som førte til at en korrupt president må flykte, men også til en borgerkrig øst i landet.

Fakta er at krigen har blusset kraftig opp igjen i øst. De russisk-støttede «opprørs-styrkene» har den siste tiden erobret ganske store områder fra regjeringen, og det kommer jevnlig russiske styrker og utstyr inn i opprørskontrollert område. Samtidig har regjeringen store økonomiske problemer. I statsbudsjettet er forsvaret kraftig oppgradert, som igjen går ut over f.eks. skole og sosialbudsjett i en allerede problematisk økonomi. Det er fler og fler som frivillig melder seg til hæren. Ikke for å støtte regjeringen, men for å støtte «Ukraina». Og familiene utstyrer ofte de frivillige soldatene med klær og f.eks. skuddsikker vest, for fra forsvaret er det begrenset hva de frivillige får av utstyr..

Samtidig som NATO og EU og Verdensbanken lover – og gir – støtte til regjeringen.

Og i kampsonen har det blitt hardere. Den tidligere stillingskrigen er nå en regulær krig med tungt artilleri, tanks og raketter. Og som i alle kriger er det sivilbefolkningen som lider. FN advarer om en kommende humanitær katastrofe med matmangel, vannproblemer og meget vanskelig forhold for å få nødhjelp inn i området.

Hittil er 5.300 mennesker drept i denne krigen, og over 11.000 såret. Og mer enn 1,4 millioner på flukt enten i Ukraina eller i Russland. De heldige kan leie bolig, bo hos venner eller bekjente. Men mange har ikke de mulighetene:

På jernbanestasjonen i Kharkiv, hvor jeg var forleden, ser jeg at fler og fler flyktninger blir «boende» fordi de har ikke midler til å komme videre. Rundt og på stasjonen bor det flere hundre mennesker. Forskjellige humanitære organisasjoner forsøker å hjelpe dem, men det kommer stadig nye.

Jeg har vært her i tre måneder, og har vært høyt og lavt, besøkt mange steder og møtt mange mennesker.

Mitt inntrykk er at på mange måter er dette en fortsettelse av den kalde krigen. Ukraina var en del av Sovjetsamveldet. Men samtidig har Ukraina også sin egen historie, hvor landet har en fortid. Det har vært del av «øst» men også del av «vest», og erobret og okkupert av begge. Og i lange perioder vært delt. Faktisk var hovedstaden Kiev i flere hundre år hovedstaden i Russland, før hovedstaden ble flyttet til Moskva. Ukraina er delt i (i hvert fall) to deler med hver sin historie; to «kulturer»: to typer samfunn, to typer å tenke på. Den ene er den vest-europeiske, med fokus på enkeltmenneskets «frihet», individualisme og ansvar for «egen lykke» eller hva man kaller det. Den andre er den «russiske maskinen», hvor man har ikke «frihet» i vår forstand, men til gjengjeld er verden ordnet og de fleste har de basale behov sikret: jobb, tilhørighet og sosiale tjenester i en viss forstand. Og en sterk nasjonalisme.

Begge oppfatningene har sine svorne tilhengere.

Dette kommer til uttrykk i noe så enkelt som at i øst – også i skolens lærebøker - kalles «Annen Verdenkrig» for «den store fedrelandskrigen», fordi Sovjet var det land som desidert mistet flest mennesker i den konflikten og den som faktisk endret krigens gang. Mens i vest vil regjeringen kalle det «Annen Verdenskrig».

Derfor er dette en konflikt mellom de som vil ha Europas «frihet», og de som vil ha tilhørighet til den russiske «bjørn» og sosiale sikkerhet. Dvs. noe av det som det gamle Sovjet-systemet kunne tilby.

Er disse to tenkemåtene forenlige? Det kan man diskutere i det vide og det brede.

Spørsmålet er om verden lar Ukraina selv finne ut av denne motsetningen, eller om andre blander seg inn ut fra sine egne geopolitiske eller nasjonale interesser. Og med den retoriske støtten og faktiske innblandingen som Russland, USA, EU og andre gjør, så kan det virke som Ukraina ikke får mulighet for å finne ut av dette.

Spørsmålet er jo også om de to interne partene i denne konflikten gjør noe for å løse motsetningen i den form at det ikke blir konflikt. Gjør de det?

Det kan kanskje besvares ut fra noe av det jeg har forsøkt å gjøre her borte.

I mitt arbeid med skole og undervisning, har jeg jobbet med å restaurere skoler og barnehager som er blitt skadet i kamphandlinger, og for at flyktningebarn skal få skoletilbud i regjeringskontrollerte områder. Men jeg har bare hatt tilgang til regjeringskontrollerte områder.

Og spørsmålet er da hva som skjer i de opprørskontrollerte områdene.

Der er de i ferd med å innføre russisk pensum og russisk eksamen i grunnskolen. Denne eksamen er forutsetning for å komme inn på videregående skole og deretter universiteter i regjeringskontrollert område. Det dreier seg om ca 5.000 elever pr. år. Men denne eksamenen i opprørskontrollerte områder er ikke godkjent av russiske myndigheter. Og overhodet ikke av Ukrainske..

Så 5.000 skoleelever skal opp til en eksamen som ingen andre enn opprørerne godkjenner.

Regjeringen sier de vil avhjelpe dette problemet ved at elever «der inne» kan registrere seg som 'fjern-elever' online, men at de så må komme over i regjeringskontrollert område for å gjennomføre eksamen. Spørsmålet er: Skal en skolelev i 11. klasse måtte komme seg gjennom frontlinjene evt sammen med en forelder og være her i tre uker uten å ha noe sted å bo, for å ta eksamen og deretter reise tilbake?

Jeg har tatt opp spørsmålet med både lokale skolemyndigheter og undervisningsministeren flere ganger. Og svaret er det samme hver gang: ja, de bor i opprørskontrollert område. Så enten må de komme til regjeringskontrollert område, eller så er det deres problem.

Det synes som regjeringen har avskrevet hele området og alle menneskene som bor der…

Dette inntrykket bekreftes ved at regjeringen i november bestemte at pensjonister, alle offentlige tjenestemenn og alle som får lønn av regjeringen, må registrere seg som flyktninger med adresse i regjeringskontrollert område for å få lønn eller pensjon.. Det førte til en ny strøm av flyktninger. Av de som kunne flykte.

Ukraina er delt i to: de som fortsatt bor i opprørskontrollert område og som derfor må klare seg selv, og de som har flyktet og i en eller annen grad fortsatt tilhører «Ukraina».

Det er den politiske situasjonen.

Og mens jeg står på Maidan og ser på bildene og blomstene etter tre måneder her borte, tenker jeg: hva har så jeg bidratt med i dene situasjonen?

Jeg ihvertfall forsøkt å styrke koordinering av hjelpearbeidet. Og jeg har fått satt i gang noen prosjekter med f.eks. psykososialt arbeid blant flyktningebarn samt opplysningsarbeid rundt miner og u-eksploderte granater, som kanskje forhindrer at en del barn blir drept.

Men det kanskje viktigste er at jeg har klart å gi en del barn en bedre framtid. I et tidligere reisebrev fortalte jeg om da jeg måtte skrive en prosjektsøknad på noen millioner dollar i løpet av en sen kveld.

De signalene vi har fått så langt, er at den blir godkjent.

Det betyr at UNICEF får midler til å utbedre over 30 skoler samt å gi i hvert fall 20.000 barn bøker og skrivesaker og annet skolemateriell i de krigsherjede områdene. Og i en slik situasjon med krig og konflikt er skolen en av pillarene for at barn skal kunne få en følelse av trygghet og framtid.

Det kan jo være verd 3 måneder med mange og vanskelige inntrykk, vekk fra familie, venner, skiturer og all komforten i Norge…

Det er endel av premissene men også mulighetene ved å jobbe for Flyktningehjelpen…